1Magi naengka ri yelle’mu iya baranié lao ri hakingngé iya dé’é naissengngi Allataala, untu’ mapparapekengngi saudara siatepperengngé, rékko massasai sibawa saudaranaro? Magi nadé’ naéllauwi umma’na Allataala pacceppiwi parakaraéro?
2Dé’ga muwissengngi makkedaé umma’na Allataala matu madélékiwi linoéwé? Jaji, rékko mémeng muadélékiwi matu linoéwé, dé’ga muwulléi pacceppiwi parakara-parakara angngadélékengngé iya dé’é bettuwanna?
3Dé’ga muwissengngi makkedaé idi matu madélékiwi sining malaéka’é? Lebbi-lebbipi parakara-parakara atuwong esso-essoé!
4Rékko mompoi parakara-parakara makkuwaéro, mupangologa lao ri sining tau iya dé’ sises-sisengngé nappunnai pangka’ ri laleng jema’é?
5Mappakasiri-siri tongeng! Tentu ri yelle’mu engka séddi tau iya genne’é apanrénna untu’ pacceppiwi assisalangngé ri yelle’na Saudara-saudara iya pada-padaé Kristéng!
6Iyakiya sibalé’na séddié tau Kristéng lao riséddié tau tenniyaé Kristéng untu’ mapparapekengngi parakarana lao ri saudarana iya Kristéngngétto!
7Aja’ mulao makkara-kara ri tau tenniyaé Kristéng; engkana sining assisalangngé ri yelle’mu sinrupai séuwa apakalang ri iko. Lebbi kessing muwi rigau’ dé’ naadélé’, iyaré’ga riparogi!
8Iyakiya mala iko muto gaukengngi tau laingngé sibawa dé’ naadélé’. Iko muto parogiwi tau laingngé. Na iyaro mupogau’i mala lao ri Saudara-saudara siatepperengngé!
9Muwissegga makkedaé sining tau iya dé’é naturusiwi élona Allataala, dé’ namancaji matu anggotana umma’na Allataala? Aja’ naribelléko. Sining tau iya pogau’éngngi pappangaddiyangngé, sining tau iya massompaé barahala, iya malawengngé, iya pogau’éngngi pangkaukeng mappakasiri-sirié lao ri pada-padanna,
10iya ménnauwé, iya mangowaé, iya pammabokengngé, iya pojiyéngngi pau-pau majai tau laingngé, sibawa para’éngngi tau laingngé — sininna tau pada-padaéro dé’ nancaji matu anggotana umma’na Allataala.
11Siyagangngaré ri yelle’mu riyolo kédo-kédo makkuwaro. Iyakiya makkekkuwangngé ripannessano mapaccing polé ri dosaé. Mancajino appunnangenna Allataala iya ripallaingngé. Simadécéngenno paimeng sibawa Allataala, nasaba mateppe’ko lao ri Puwang Yésus Kristus sibawa nasaba akuwasanna Roh polé ri Allataala.
12Engka powadai, makkedaé tungke’ tau weddingngi napogau’ sininna séuwa-séuwaé. Iyakiya untu’ ri aléku dé’ nakkéguna maneng. Jaji namuni wedding upogau’ agi-agi, iyakiya dé’ umaélo malleppessangngi aléku rikuwasai ri muwi aga.
13Engkato powadai makkedaé nanré iyanaritu untu’ babuwaé, na babuwaé ripassadiyai untu’ nanré. Iyakiya iya duwa ripaddéi matu ri Allataala. Tubunna tolinoé dé’ nawedding ripaké untu’ pangkaukeng iya mappangaddié, iyakiya banna untu’ tumaningiwi Puwangngé. Na Puwangngé piyarai matu iyaro tauwé.
14Allataala pura patuwoi Puwang Yésus polé ri amaténgngé, makkuwatoro Allataala patuwoi matu idi sibawa akuwasan-Na.
15Naisseng Saudara-saudara makkedaé tubummu iyanaritu anggota tubunnai Kristus. Jaji, weddikka’ga mala séddi anggota tubunna Kristus nainappa pancajiwi anggota tubunna séddié cakkuribang? Dé’ sises-siseng!
16Iyaré’ga naullé dé’pa muwissengngi makkedaé tau iya sicampuru’é sibawa séddié cakkuribang, mancaji séddini sibawa cakkuribangngéro! Saba’ ri laleng Kitta’é tarokii, "Mancaji séddiwi iya duwa."
17Iyakiya tau iya passéddiyéngngi aléna sibawa Puwangngé, Rohna Puwangngé sibawa rohna tauwéro mancaji séddiwi.
18Abélaiwi pangkaukeng-pangkaukeng iya mappangaddiyé. Saba’ sininna dosa laing iya napogau’é tauwé, kajajiyangngi ri saliwenna tubunna tauwéro. Iyakiya tau iya pogau’éngngi mappangaddiyé, bettuwanna pogau’i dosa lao ri tubunna muto.
19Harusu’i muwisseng makkedaé tubummu iyanaritu onronna Rohna Allataala monro. Iyaro Roh-é monroi ri laleng iko. Na Aléna muto Allataala mabbéréyangngi iyaro Roh-é lao ri iko. Watakkaléna Saudara tenniya appunnangemmu. Iyaro appunnangenna Allataala.
20Allataala pura melliko sibawa purana nawaja maneng. Rimakkuwannanaro, pakéi tubummu pékkugi caramu angkanna Allataala ripakalebbi.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn